IISRAELI MÄED
Tere tulemast taas ühisele palvereisile Iisraeli mägedele.
Käesolevas saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Aitäh, Jeesus, et oled meiega selgi reisil.
Alustasime palvereise kivide eemaldamisega
Efraimi naasmise teelt.
Seitsmel esimesel palvereisil palusime andeks patte,
mis viisid Efraimi pagendamiseni neilt mägedelt.
Järgmisel seitsmel palvereisil kuulutasime Piibli tõotusi
selle piirkonna ja Efraimi naasmisega.
Nüüd siirdume viimasesse etappi
maa ettevalmistamisel Efraimi naasmiseks.
See etapp on maa vallutamine vaimus
ja see toimub Issanda tänamise läbi Tema võitude eest.
Seekordne palvereis viib meid Ein Kelti.
See on Aakori oru lähistel,
kuhu Iisrael mattis kunagi maa vallutamisel kogetud kaotuse.
Jumal lubas pöörata Aakori oru lootuse väravaks Efraimile.
Räägime teel täpsemalt, millega tegemist on.
Kui iisraellased naasid Egiptusest Jumala tõotatud maale,
vallutasid nad Jumala üleloomuliku abiga Jeeriko.
Jeeriko oli siiski alles esimene samm kogu maa vallutamises.
Pärast võitu Jeerikos
saatis Joosua mehed siia üles mägedele maad kuulama.
Nad saabusid Ai linna, mis asub Peetelist idas.
Jeerikos saadud võit oli iisraellased vaenlaste suhtes upsakaks teinud.
Maakuulajad tõid Joosuale järgmise raporti:
"Ärgu mingu kogu rahvas!
Mingu ainult kaks või kolm tuhat meest ja vallutagu Ai!
Ära väsita seal kogu rahvast, sest neid on vähe!" Jos 7:3
Lisaks upsakusele
oli iisraellastel pärast Jeeriko võitu üks veel tõsisem probleem.
Jumal oli käskinud iisraellastel hävitada kogu Jeeriko vara.
ega lubanud sealt midagi endale võtta.
Iisraellased aga ei kuuletunud.
Räägi, Mia, kus me nüüd oleme?
Sõitsime lõunasse sama teed mööda kui palvereisil Efraimi külla Taibesse.
Möödusime veidi aja eest Taibe ristmikust
ja pöörame nüüd teele, mis hakkab Jeeriko poole laskuma.
Kuidas Ai vallutamine iisraellastel eelmainitud tingimustel sujus?
Kui 3000 iisraellast läksid Aid vallutama,
said nad valusa kaotuse.
"Ja Ai mehed lõid neist maha kolmkümmend kuus meest
ning ajasid ülejäänuid taga värava eest kuni Sebarimini
ja lõid neid nõlvakul.
Siis sulas rahva süda ja muutus veeks." Jos 7:5
Maa vallutamise missiooniga Joosua käristas oma riided lõhki
ja viskus näoli maha Issanda lepingulaeka ette.
Ta ei suutnud mõista,
miks lasi Jumal neile sellise kaotuse osaks saada?
Joosua ütles:
"Oh Issand Jumal, miks lasksid tulla selle rahva üle Jordani,
et annad meid emorlaste kätte hukkamiseks?
Oleksime ometi otsustanud jääda teisele poole Jordanit!
Oh Issand! Mida peaksin ütlema pärast seda,
kui Iisrael on pööranud oma vaenlase poole selja?
Kui kaananlased ja kõik maa elanikud kuulevad sellest,
siis nad piiravad meid ümber ja kaotavad meie nime maa pealt.
Mida sa mõtled teha oma suure nime heaks?" Jos 7:7-9
Iisraeli kaotus polnud Jumalale mingi müsteerium.
Ta käskis Joosual püsti tõusta ja lõpetada kaeblemine.
Jumal rääkis, mis kaotuse põhjuseks oli.
"Iisrael on pattu teinud
ja on rikkunud ka minu lepingu, mille ma nendega tegin;
nad on endile võtnud hävitamisele määratust,
jah, nad on varastanud ja petnud
ning on selle isegi pannud oma asjade hulka.
Sellepärast Iisraeli lapsed ei suuda oma vaenlastele vastu panna,
vaid nad pööravad vaenlaste poole selja,
sest nad ise on määratud hävitamisele.
Mina ei ole enam teiega,
kui te ei kõrvalda endi keskelt hävitamisele määratud asja." 7:11-12
Räägi, Mia, kus me nüüd asume?
Pöördusime Jeruusalemmast Jeerikosse viivale peateele.
Siit pöörame peaaegu kohe vasakule
ja lähme alla kõrbesse Aakori oru kanti.
Mida iisraellased siis selles olukorras ette võtsid?
Nad tõusid järgmisel varahommikul selgitama,
kes oli Jeerikost kaasa võtnud asju, mis Jumal oli hävitada käskinud.
Issand näitas, et keelatud asjad on Juuda hõimust pärit Aakani juures.
"Ja Aakan vastas Joosuale ning ütles:
'Ma olen tõesti teinud pattu Issanda, Iisraeli Jumala vastu!
Ma tegin nõnda:
kui ma nägin saagi hulgas ühte kaunist Sineari kuube,
kahtesada hõbeseeklit
ja ühte kuldkangi, kaalult viiskümmend seeklit,
siis ma himustasin neid ja võtsin need,
ja vaata, need on kaevatud maasse keset mu telki,
ja hõbe on kõige all." Jos 7:20-21
Aakani peidik leiti tema telgist.
Jumal oli selgeks teinud, et Tal on tõsi taga.
Hävitamisele määratu tuli tõepoolest hävitada,
enne kui Ta iisraellastega teed sai jätkata.
Koos hävitamisele määratuga
tuli hävitada ka seda omanud Aakan ja kõik temale kuuluv.
"Ja Joosua ütles:
'Miks sa tõukasid meid õnnetusse?
Issand tõukab nüüd sind õnnetusse!'
Ja kogu Iisrael viskas tema kividega surnuks;
nad põletasid need tulega ja pildusid neile kive.
Ja nad kuhjasid tema peale suure kivihunniku,
mis on olemas tänapäevani.
Siis Issand pöördus oma tulisest vihast.
Seepärast hüütakse seda paika
tänapäevani Aakori oruks." Jos 7:25-26
Pärast seda puhastust sõdisid iisraellased uuesti Aiga,
võitsid selle ja said jätkata maa vallutamist.
Laskusime siia alla, kohta, mille nimi on Ein Kelt.
Siiamaale pääseme autoga.
Siit kõnnime alla,
pöörame vasakule ja jõuame enne Jeesuse aega ehitatud seinani.
Selle peal asus kunagi renn,
mille kaudu juhiti vett siinsest allikast Jeeriko poole.
Nüüd oleme tänases palvepaigas.
Mis koht see on, Jyrki?
Oleme kõrbes Vadi Kelti lähedal,
Jeeriko ja Ma'ale Adumimi vahel.
Siia toodi Aakan, varastatud asjad, tema pere ja varandus.
Orgu, kus nad hävitamisele määrati, hakati nimetama Aakori oruks.
Nimi Aakor tuleneb sõnast, mis tähendab hävingusse tõukamist.
Täpset teavet,
mis kohta Aakori oruga mõeldi, pole meieni säilinud,
kuid seda mainib Joosua raamat seoses Benjamini hõimu piiridega.
"Põhjakaares algab piir mere lahest Jordani suudmes;
ja piir tõuseb Beet-Hoglasse ja kulgeb põhja pool Beet-Arabat;
siis tõuseb piir Ruubeni poja Bohani kivini;
ja piir tõuseb Aakori orust Debirisse ning pöördub põhja, Gilgali poole,
mis on vastu lõuna pool oja olevat Adummimi tõusu." Jos 15:5-7
Aakori org asub siin mägedes Jeeriko ja Adumimi vahel.
Jumal lubab Hoosea raamatus
muuta Aakori oru Efraimile veel lootuse väravaks.
Lootuse värav on heebrea keeles 'petah tikva'.
Sellenimelist linna nägime eelmisel palvereisil.
Algselt püüdsid Petah Tikva rajajad
teha 19. saj lõpul just Aakori orust
esimest uusasundust,
kuid piirkonda valitsenud ottomanide viimane sultan ei nõustunud.
Selle asemel said nad osta soo, mille kohal asub tänane Petah Tikva.
Palvetame seekord siin,
kuna siia on maetud Iisraeli maalesaabumise kaotus
ja Jumal tõotas pöörata selle võiduks ka Efraimi puhul.
Vaatame enne, miks Aakani tegu niivõrd tõsine asi oli?
Vahetult enne Jeeriko vallutamist oli Joosua iisraellasi hoiatanud.
"Aga teie ise hoiduge hävitatavast eemale,
et te himustades ei võtaks midagi hävitatavast
ega viiks Iisraeli leeri vande alla ega tõukaks õnnetusse!
Kõik hõbe ja kuld, vask- ja raudriistad on aga pühitsetud Issandale
ja need tulgu Issanda varanduste hulka!" 6:18,19
Aakan võttis siiski endale midagi, mis kuulus Jumalale,
ja seda, mis kuulus hävitamisele.
Ta püüdis Jumala antud võidust endale isiklikku kasu lõigata.
Ta pani Jumala antud maavallutuse võidu
oma isiklikke huve teenima.
Selle asemel, et tänada Jumalat saadud võidu eest,
ja anda selles saadud saagi Jumala teenimiseks,
tänas ta iseennast ja varastas osa Jumala võidust endale.
Jumal aga ei andnud tõotatud maad iisraellaste isiklike huvide tarbeks,
vaid Jumala plaanide teostamiseks.
Maa vallutamine peatus kohe,
kui Iisrael ei austanud ega kuulanud enam Jumalat.
Jumal ütleb Jesaja raamatus:
"Oma au ma teistele ei anna!" Js 48:11
Kuni Iisrael austas Jumalat, ei saanud vaenlane teda peatada.
Aga kui ta varastas Jumalale kuuluva au enesele,
kaotas ta Jumalalt saadud meelevalla vaenlase üle
ega suutnud enam vaenlasele vastu panna.
Tegu polnud vaid üksiku kaotusega maavallutamismissioonil,
vaid täieliku katastroofiga, sest Jumal polnud enam nendega.
Aakani juhtum pole ka mingi ühekordne komistamine,
vaid tegu on suure Jumala võite puudutava seaduspärasusega.
Taavet oli saanud rasketes olukordades palju suuri võite.
Ta teadis, kuidas käia Jumala võitudes.
Ta kirjutab sellest psalmis 18.
Esmane on toetuda Jumala armule.
Taavet kirjutab:
"Oma kitsikuses ma hüüdsin Issandat ja kisendasin oma Jumala poole.
Ta kuulis mu häält oma templist
ja mu appihüüd jõudis ta palge ette." Ps 18:7
Jumal tuli ja päästis Taaveti vaenlaste küüsist.
Järgmine etapp on haarata Jumala tõotustest
ning astude nende toel ja Jumala jõus võitu.
Taavet kirjutab:
"Sa vöötad mind rammuga sõja jaoks,
sa surud maha mu alla need, kes tõusevad mu vastu.
Sa pöörad minu poole mu vaenlaste selja,
ma hävitan oma vihamehed." Ps 18:40-41
Võidu kolmas etapp on tänu. Taavet kirjutab:
"Issand elab, kiidetud olgu mu kalju!
Ülistatud olgu mu päästmise Jumal! Ps 18:47
Kui vaatame Jeesuse võitu ristil,
näeme sealgi Jumala võidustrateegia kolme osa.
Esmalt tegeles Jeesus ristil patu ja sellega seotud vaenlase väega.
Seejärel astus Ta Jumala tõotustesse ülestõusmise kohta.
Kolmandaks asus Ta oma meelevallapositsioonile Jumala aus
keset kiitust ja ülistust.
Võit tuleb, kui toetume Jumala armule ja usaldame Jumala tõotusi.
Kuid ometi pitseerib võidu alles tänu.
Olulisem hetk Jumala lahingutes
on tihti see, mis pärast võitu juhtub.
Kes võidu eest au omale saab, paljastab, mis on inimese südames.
Tänu ja au andmine Jumalale on alandlikkus,
mis tunnistab, et võit tuli Jumalalt ja et Jumal on hea.
See pitseerib võidu ja viib Jumala jõus uutele võitudele.
Tänamatus on aga uhkus, mis võtab au võidu eest endale.
See peab saadud võitu enesestmõistetavaks
või mõtleb, et võit johtus kuidagi endast või oma seltskonna erilisusest.
Sel juhul lõpeb tee Jumala võitudes
ja vaenlane võib varastada juba saadud võidu.
Sest "Jumal paneb suurelistele vastu." 1 Pe 5:5
Jumal ei takista uhkusest johtuvaid kaotusi,
vaid lubab neid armastuses, et uhkust murda.
Uhkus on patu süda ja uhkuse murdmine on vältimatu,
et võiksime Jumala võitudes elada.
Paljud meist on kasvanud keskkonnas,
kus rõõm on põhinenud paljuski oma õnnestumistel,
mitte Jumalal ja Tema tegudel.
Sellises mõtlemises pole ka ruumi Jumala tänamisele
ja on raske käia Jumala võitudes, nende üle rõõmustades ja tänades.
Tänamatus ja Jumalale kuuluva au endale võtmine
on pärast Aakanitki mitmeid jumalasulaseid kukutanud.
Jumala võitudes käimise võti on kogu au ja tänu andmine Jumalale.
Usul põhinevad vaimsed võidud on Jumala võidud Jumala jaoks,
mitte inimese võidud inimese jaoks.
Kui Jumal kaasab inimesi oma võitude teostamisse,
on inimestel tihti kalduvus mõelda, et nemad on võidu saavutanud
ja teenivad seetõttu vähemalt tänu ja lugupidamist.
Kui Jeesuse jüngrid olid rohkem usku palunud,
hoiatas Jeesus, et nad ei unustaks, kellele kuulub tänu.
"Aga kes teie seast, kellel on sulane kündmas või karja hoidmas,
ütleks temale, kui ta väljalt tuleb: 'Tule kohe siia ja istu lauda!'?
Eks ta pigem ütle talle:
'Valmista mulle õhtusöök ning pane vöö vööle ja teeni mind,
kuni ma saan söönud ja joonud, ning pärast söö ja joo sina!
Kas ta seda sulast tänab, et see tegi, mida tal kästi?
Nõnda ka teie:
kui te olete teinud kõik, mida teil on kästud, siis öelge:
Me oleme tühised sulased,
me oleme ju teinud, mis meie kohus oli teha." Lk 17:7-10
Tänu varastamine Jumalalt on väga ohtlik.
Võitlus Ai linna pärast räägib,
et sellisesse uhkusse langemine ei pea lõplik olema.
Kui tegeleme oma pattudega ja usaldame taas Jumala tõotusi,
võib kaotusest uuesti võit saada.
Jumalal on kombeks tuua võit just sinna, kus on kaotust kantud
ja ka sinna, kus on kaotatud Tema poolt varem antud võit.
Ta ei põgene ega katseta mujal uuesti,
vaid naaseb kaotuspaika võitjana.
Jeruusalemm, näiteks, on koht, kus juudid hülgasid Jeesuse,
ja kus Ta suri religioossete juhtide pilgete saatel.
Just sellesse linna, mis Ta hülgas,
naaseb Ta veel kuningana valitsema.
Ka Aakori org on üks neid kaotuspaiku,
kuhu Jeesus veel võidu toob.
Aakori orgu maetakse inimese soov
saada Jumala võidu eest au või kasu endale.
Kui soov saada Jumala võidu eest au või kasu on surnud ja maetud,
avaneb lootuse värav.
Efraim varastas au Jumalalt veel hullemini kui Aakan.
Ka Efraim sai oma karistuse. Ta kaotas maa ja suri rahvana.
Jumal siiski lubab ka Efraimi puhul,
et maa vallutamisel kantud kaotus pööratakse veel võiduks.
Juba enne Efraimi pagendamist maalt
rääkis Jumal Hoosea kaudu Efraimi uuest lootusest,
ja viitas selles just Aakori orule.
Seepärast, vaata, meelitan ma teda,
viin ta kõrbe ja räägin tema meele järgi.
Sealt alates annan ma temale ta viinamäed
ja lootuse ukseks Aakori oru;
siis ta läheb sinna nagu oma nooruspäevil,
nagu siis, kui ta tuli Egiptusemaalt." Ho 2:16-17
Jumal räägib siin
Efraimi armastussuhte uuenemisest Endaga.
Hävinguorust saab lootuse värav,
kust Efraim astub oma peigmehega mõrsjasuhtesse.
Efraimi uus, suur Jumal sünnib Jeesuse kaudu.
Tema kaudu saab Efraimist mõrsja ja ta õpib Jumalat tundma.
"Ja ma kihlan sind enesele igaveseks ajaks;
ma kihlan sind enesele õiguse ja kohtu pärast,
armastuse ja halastuse pärast.
Ma kihlan sind enesele usu pärast
ja sina pead tundma Issandat." Ho 2:21-22
Selle armastussuhte kaudu
külvab Jumal Efraimi uuesti siia maale.
Jumal jätkab Hoosea raamatus:
"Ja mina külvan ta enesele sellel maal,
halastan Lo-Ruhama peale ja ütlen Lo-Ammile:
'Sina oled minu rahvas!'
ja tema ütleb: 'Minu Jumal!'" Ho 2:25
Kuningas Taavet ei langenud Jumala tegude eest au endale võtma.
Tänades Jumalat rahva toodud annetuste eest templi ehitamiseks,
palvetas ta:
"Sest kes olen mina ja kes on mu rahvas,
et meil on jõudu nõnda vabatahtlikult anda?
Tõesti, kõik tuleb sinult
ja sinu käest oleme sulle andnud!" 1Aj 29:14
Siinkohal on oluline kontrollida,
kas oleme Aakani kombel võtnud endale au või kasu
Jumala antud võitude eest.
Palvetame.
Kallis, Isa, näita mulle mu südant.
Kas olen võtnud endale au Sinu tegude või võitude eest?
Kas olen võtnud oma kasutusse Sulle mõeldud aardeid?
Mõistan, et ei saa jätkata seda teekonda sellise südamega.
Isa, andesta, kus olen püüdnud Sinu võitudest kasu saada.
Andesta, kui ma pole kogu südamest andnud tänu ja au Sulle.
Anna mulle jumalakartus ja selline süda nagu oli Taavetil.
Aitäh, Issand, et võin toetuda Sinu tõotusele,
et Sa pöörad kaotus- ja hävitusoru lootuseväravaks ka minu elus.
Aitäh, et võin kinni haarata Sinu tõotusest,
et Sina äratad uuesti ka minu südame mõrsjaarmastusse Sinu vastu.
Aitäh, Issand, et Sina oled hea, ja Sinu heldus kestab igavesti.
Jeesuse nimel. Aamen.
Eelmiseks palvereisiks valmistudes rääkis Jumal selgelt,
et võit maa ettevalmistamises
on saadud pattude tunnistamise ja tõotuste kuulutamise järel
ning nüüd on aeg tänada.
Aitäh, Issand, võidu eest, mille saime Sinuga
selle maa ettevalmistamisel Efraimi naasmiseks.
Aitäh, Issand, et see on Sinu võit,
mis põhineb üksnes Jeesuse lunastusel
ja Tema vere väel.
Tänu ja ülistus Sulle, Issand, selle eest, et teed suuri imesid,
kui tood Efraimi siia maale tagasi.
Aitäh, et vastavalt oma tõotusele,
pöörad sa kaotuse ja hävingu oru ka Efraimi elus lootuseväravaks.
Aitäh, et Sina äratad Efraimi südame mõrsjaarmastusse Sinu vastu.
Ole kiidetud, Issand, meie isa Iisraeli Jumal,
ikka ja igavesti!
Sinul, Issand, on suurus ja vägevus, ilu ja hiilgus ja au,
kõik, mis on taevas ja maa peal.
Ja nüüd, meie Jumal, me täname sind,
ja me ülistame sinu aulist nime!" 1Aj 29:10-11, 13
Järgmistel palvereisidel täname Jumalat selle eest,
mida Ta on Samaaria aladel teinud.
Täname selle eest,
et kord kaotatud võitude asemele toob Ta oma lõpliku võidu.
Täieliku võidu toob ka siia Jeesus, surma võitja,
kes peagi kuningana tagasi tuleb.
Järgmisel palvereisil täname Jumalat eelmaitse eest,
mille Ta andis siin Jeesuse ajal, ja mida Ta siin tulevikus teeb.
Valmistugem järgmiseks reisiks juba palves ette.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri